10 leiligheter totalskadet i brann - én person funnet omkommet
Brannvesenet fikk melding om brannen klokken 16.16 lørdag ettermiddag, og brannen spredte seg raskt til hele husrekken. Husrekken har 10 boenheter og ligger i Borre i Horten. Én uke før jul er alle leilighetene totalskadet i brannen. – Vi har nå mer eller mindre slukket brannen. Det er litt fyr innimellom. Hele bygningen på 10 leiligheter er totalskadet, opplyser vakthavende brannsjef på stedet, Per Olav Pettersen, sier til VG. Innsatsleder på stedet, David Bakke, bekrefter overfor VG at det er funnet én livløs person inne i bygget. – Før flammene tok overhånd ble det sett en person, og det er nå funnet en person død som settes i sammenheng med den observasjonen, sier Bakke. Klokken 20.23 melder politiet på Twitter at de fortsatt jobber med å avklare om avdøde er personen som er savnet etter brannen. Pårørende er varslet. Innsatslederen forteller at de nå går igjennom bygget for å se om det er flere personer i brannruinene.Den omkomne beboeren er personen politiet tidligere lørdag ettermiddag meldte at var utsatt for mulig brannskade. Brannsjef Pettersen sier til VG at røykdykkere har foretatt et grovsøk i bygget uten funn. De måtte trekke seg ut da brannen spredte seg kraftig. – Vi var inne å gjorde et grovsøk uten funn, og kommer ikke til å gå inn igjen nå på grunn av mye nedfall og mye som har rast, sier Pettersen. Brannvesenet kommer utover kvelden og natten til å gjennomføre etterslukk. Det skal ikke være fare for spredning til andre bygninger. VGs journalist på stedet beskriver deler av husrekken som en ruin, og forteller at taket har rast ned flere steder.Brannvesenet gikk tidlig ut med en advarsel om at det var fare for for propan/Acetylen-eksplosjon på stedet etter opplysninger om at disse stoffene kan være lagret i bygningen, og oppfordret til å holde en avstand til brannen på 300 meter. – Man ønsker ikke at sivilister og publikum går i området, men det er trygt å være inne i område, sier operasjonsleder Aaser. Varaordfører i Horten kommune, Ivar Andreassen (Sp) sier til VGs journalist på stedet at hendelsen er tragisk. – Dette er veldig trist og veldig tragisk. Flere personer har mistet boligene sine, sier Andreassen. Han opplyser at noen av beboerne er fraktet til legevakt for undersøkelser, og at alle rammet av brannen vil få alternativ bolig et annet sted i kommunen. Både ambulanse, politi og brannvesen var raskt på stedet, og politiet er nå igang med avhør av vitner og oppretter etterforskning. – Vi mistenker at brannen startet i førsteetasje av leiligheten, sier Aaser. Hverken politi eller brannvesen vet noe mer om årsaken til den voldsomme brannen.
En husrekke med 10 leiligheter er totalskadet etter en brann i Horten lørdag ettermiddag. Én person er funnet død.